बुधवार तक प्रदूषण से राहत के आसार नहीं, स्‍मॉग छाने की आशंका – ABP Bharat
दिल्ली में बीते छह दिनों से प्रदूषण का स्तर खराब स्थिति में दर्ज हो रहा है। वहीं प्रदूषण विशेषज्ञों एवं मौसम वैज्ञानिकों का कहना है कि हवा की दिशा में आ रहे बदलाव के कारण रविवार से बुधवार तक प्रदूषण का स्तर और बढ़ेगा। इधर, मौसम विभाग ने रविवार को स्मॉग छाने की आशंका जताई है। हालांकि शुक्रवार की तुलना में शनिवार को एयर क्वॉलिटी इंडेक्स (एक्यूआइ) का स्तर कम दर्ज हुआ।
हवा नहीं दे रही साथ
केंद्रीय प्रदूषण नियंत्रण बोर्ड (सीपीसीबी) के प्रदूषण मॉनिटरिंग स्टेशनों में एक्यूआइ शनिवार को 305 दर्ज हुआ। जबकि शुक्रवार को यह 352 दर्ज हुआ था। स्काईमेट के मौसम वैज्ञानिक महेश पलावत ने बताया कि शनिवार को दिन भर 20 किमी की रफ्तार से हवा चली, जिसने प्रदूषित कणों को आगे पहुंचा दिया और इनका स्तर शुक्रवार की तुलना में गिर गया।
हवा की दिशा में आएगा बदलाव
पलावत ने बताया कि उतर भारत में रविवार को पश्चिमी विक्षोभ दस्तक देगा। इससे हवा की दिशा में परिवर्तन आएगा। अभी दिल्ली में उत्तर-पश्चिम दिशा से हवा चल रही है। यह रविवार से दक्षिण- पश्चिम दिशा से चलने लगेगी। रविवार से बुधवार तक हवा की रफ्तार कम हो जाएगी, जिससे प्रदूषण का स्तर फिर से बढ़ जाएगा। अभी हवा में नमी का अधिकतम स्तर 98 और न्यूनतम 41 फीसद दर्ज हो रहा है। हवा कम होने से नमी के साथ वातावरण में मौजूद प्रदूषित कण और तेजी से घुल जाएंगे, जिससे प्रदूषण बढ़ जाएगा।
सीपीसीबी के प्रदूषण के आंकड़े
1 दिसंबर – 306
30 नवंबर – 352
29 नवंबर – 358
28 नवंबर – 316
27 नवंबर – 352
26 नवंबर – 336
25 नवंबर – 262
Tagged In: बुधवार तक प्रदूषण से राहत के आसार नहीं| स्‍मॉग छाने की आशंका